Kaupunkirakennelautakunta käsittelee ensi viikolla palkkioehdotusta, joka johtaisi ilkivallan tekijöiden jäljille. Vinkin antajan henkilötiedot aiotaan salata.

Katu- ja viheralueiden kalusteisiin, valaisimiin, liikenteenohjauslaitteisiin ja muihin rakenteisiin tehdyt töhryt ja vahingonteot aiheuttavat vuosittain kaupungille arviolta 200 000 euron kulut. Suuri osa rikotuista tai sotketuista rakenteista jää korjaamatta tai niitä ei voida kunnostaa alkuperäiseen kuntoon.

Kaupunki on kyllästynyt muun muassa kuluvana vuonna tehtyihin töhryihin, joissa toistuu sama teksti. Töhrittyjä paikkoja on jopa satoja ympäri Jyväskylää. Kaupungin omaisuuden lisäksi ilkivalta on kohdistunut laajasti myös yleisten teiden ja rautateiden rakenteisiin ja yksityisiin kiinteistöihin.

Teoista on tehty rikosilmoitus ja ainakin kolmesta epäilystä löytyy valvontakamerakuvia. Kolmikon henkilöllisyyksiä ei toistaiseksi ole saatu selville.

Vinkeistä hyötyä Kuopiossa

Suomen kaupungeista ainakin Kuopiossa on ollut käytössä vinkkipalkkio vuodesta 2004 alkaen. Vahingontekijän vastuuseen saavalle vihjeen antajalle on maksettu 100-300 euron palkkio. Summa vaihtelee vahingon laajuudesta riippuen.

Kuopiossa on vihjeiden avulla saatu selvitettyä muutamia tapauksia vuosittain. Siksi Jyväskylä haluaa ottaa käyttöön vastaavan palkkiomenetelmän.

Jyväskylässä ilkivaltaa on pyritty vähentämään erilaisin kampanjoin. Lisäksi poliisin käyttöön on uusittu tallentavat turvakamerat. Niillä pyritään parantamaan rikosten selvittämistä ja lisäämään turvallisuutta keskusta-alueella. Poliisin resurssit ovat kuitenkin rajalliset ja tutkinnan painopisteet ovat vakavammissa rikoksissa.

Jos Jyväskylän kaupunkirakennelautakunta päättää ottaa käyttöön vinkkipalkkion, niin sen maksamisvaltuudet annetaan katupäällikölle.